Je Jehans, sires de Viremont, escuiers, fais savoir à touz... que je suis hons et antrez en l’omaige et confessois par ces lettres moy estre home de noble baron monsignour Jeham de Chalon, signour d’Arlay, mon bien amey signour, sauve tant seulemant la feauté de noble baron Jeham de Chalon, conte d’Aceurre et signour de Rochefort, et de religiouse persone et honeste monsignour l’abbé de Saint-Oyant de Jou, mes premiers signours. Et cest homaige j’ay fait à mon devantdit signour monsignour Jeham de Chalon, signour d’Arlay, pour le pris de cent livres de petit tornois, lesquex je ay eues et receues doudit mons. Jeham de Chalon, et bien m’an suis tenuz por paiez, et pour ce qu’il m’a retenu de ses robes escuiers, et chevaliers, quant Dieux me donra venir à l’onour de chevalerie, à toutjoursmais, assi comm’il a escotumé de doner les robes communaux à ses maignies. Et promet audit mons. Jeham, par mon soiremant donné sus saint ewangile, par stipulation sollempne, que je ledit mons. Jeham de Chalon ayderay, moy et I autre, encontre toutes genz, sauz ce que encontre mes premiers signours devant noumez, et vindray à ses mandemant, moy et I autre compaignon, à armes, toutes les foiz que je an saray requis par luy ou par ses lettres. Et li promet de luy recepter en mon chastel de Viremont contre toutes genz, saux que encontre mes signours devant[diz] excepté; et ceste ayde je li doy faire à ses despan. Et se ensi estoit que je perdisse chevaul ou herneis en son servise ou receusse aucun domaige, il les me doit restorer au regart de chevaliers. Et pour ce que ceu soit ferme chose et estauble, j’ay mis mon seel en ces presantes lettres et prié et requis noble homme monsignour Girart, signour d’Arguel, qui mete son seel en ces presantes lettres... Faites et données le jeudi devant la saint George, l’am mil CC nonante et huit, ou mois d’avril.